NACRT PRIJEDLOGA

ZAKONA O PROVEDBI UREDBI EUROPSKE UNIJE

O PROMETU DRVA I PROIZVODA OD DRVA

# I. OPĆE ODREDBE

## Članak 1.

Ovim se Zakonom utvrđuju nadležna tijela, postupanje nadležnih tijela, obveze i odgovornosti uvoznika, gospodarskih subjekata, trgovaca i nadzornih organizacija, stručni i inspekcijski nadzor te prekršajne odredbe za provedbu uredbi Europske unije iz članka 2. ovoga Zakona i samoga Zakona.

## Članak 2.

Ovim se Zakonom stvaraju uvjeti za provedbu sljedećih uredbi Europske unije:

* Uredbe Vijeća (EZ) br. 2173/2005 od 20. prosinca 2005. o uspostavljanju FLEGT sustava za izdavanje dozvola za uvoz drva u Europsku zajednicu (SL L 347, 30.12.2005.), (u daljnjem tekstu: Uredba Vijeća (EZ) br. 2173/2005)
* Uredbe Komisije (EZ) br. 1024/2008 od 17. listopada 2008. o utvrđivanju detaljnih mjera za provedbu Uredbe Vijeća (EZ) br. 2173/2005 o uspostavi sustava FLEGT za izdavanje dozvole za uvoz drvne sirovine u Europsku zajednicu (SL L 277, 18.10.2008.), (u daljnjem tekstu: Uredba Komisije (EZ) br. 1024/2008)
* Delegirane uredbe Komisije (EU) 2016/1387 оd 9. lipnja 2016. o izmjeni priloga I. i III. Uredbi Vijeća (EZ) br. 2173/2005 na temelju Dobrovoljnog sporazuma o partnerstvu s Indonezijom u pogledu sustava za izdavanje dozvola FLEGT za uvoz drvne sirovine u Europsku uniju (SL L 223, 18.8.2016.), (u daljnjem tekstu: Delegirana uredba Komisije (EU) br. 2016/1387)
* Uredbe (EU) br. 995/2010 Europskog parlamenta i Vijeća od 20. listopada 2010. o utvrđivanju obveza gospodarskih subjekata koji stavljaju u promet drvo i proizvode od drva (SL L 295, 12.11.2010.), (u daljnjem tekstu: Uredba (EU) br. 995/2010)
* Delegirane uredbe Komisije (EU) br. 363/2012 od 23. veljače 2012. o pravilima postupanja za priznanje i oduzimanje priznanja nadzornih organizacija, kako je predviđeno u Uredbi (EU) br. 995/2010 Europskog parlamenta i Vijeća o utvrđivanju obveza gospodarskih subjekata koji stavljaju u promet drvo i proizvode od drva (SL L 115, 27.4.2012.), (u daljnjem tekstu: Delegirana uredba Komisije (EU) br. 363/2012)
* Provedbene uredbe Komisije (EU) br. 607/2012 od 6. srpnja 2012. o detaljnim pravilima za sustav dužne pažnje i učestalost i vrste provjera nadzornih organizacija, kako je predviđeno u Uredbi (EU) br. 995/2010 Europskog parlamenta i Vijeća o utvrđivanju obveza gospodarskih subjekata koji stavljaju u promet drvo i proizvode od drva (SL L 177, 7.7.2012.), (u daljnjem tekstu: Provedbena uredba Komisije (EU) br. 607/2012).

## Članak 3.

Cilj ovoga Zakona je:

1. osigurati uvoz drva i proizvoda proizvedenih iz drvne sirovine koja je zakonito posječena ili drvne sirovine koja je uvezena u partnersku zemlju u skladu s nacionalnim zakonodavstvom zemlje u kojoj je drvo posječeno
2. osigurati da gospodarski subjekti primjenjuju sustav dužne pažnje kako bi se na najmanju moguću mjeru svelo stavljanje u promet nezakonito posječenog drva ili proizvoda koji potječu od nezakonito posječenog drva
3. osigurati da trgovci u cjelokupnom lancu opskrbe primjenjuju sustav sljedivosti drva i proizvoda od drva.

## Članak 4.

1. Pojedini pojmovi u smislu ovoga Zakona imaju sljedeće značenje:
2. *sustav dužne pažnje* – dokumentirana, ispitna metoda koja se odvija u fazama koja ima za svrhu, temeljem prikupljenih informacija o drvu i proizvodima od drva kojima gospodarski subjekt raspolaže te njihovim dobavljačima, potpunu procjenu rizika u lancu opskrbe
3. *lanac opskrbe* – protok drva i proizvoda od drva, usluga i informacija, od dobavljača, preko transporta, prerade, distributera, maloprodaje do krajnjeg kupca
4. *sustav sljedivosti* – evidencija slijeda gospodarskih subjekata kod kojih se nalaze drvo i proizvodi od drva dok su u prometu duž lanca opskrbe
5. *korektivna mjera* – aktivnost koja se mora poduzeti sa svrhom uklanjanja utvrđenih nepravilnosti u provođenju sustava dužne pažnje, i sprječavanja njihovog ponovnog pojavljivanja.
6. Ostali pojmovi u smislu ovoga Zakona imaju jednako značenje kao pojmovi definirani u uredbama iz članka 2. ovoga Zakona, ovisno o tome na koju se od tih uredbi ovaj Zakon primjenjuje u konkretnom slučaju.

## Članak 5.

Izrazi koji se koriste u ovom Zakonu, a imaju rodno značenje odnose se jednako na muški i ženski rod.

# II. OBVEZE I ODGOVORNOSTI UVOZNIKA, GOSPODARSKIH SUBJEKATA, TRGOVACA I NADZORNIH ORGANIZACIJA

## Članak 6.

Obveze i odgovornosti uvoznika proizvoda dobivenih iz drvne sirovine iz partnerskih zemalja navedene su u članku 4. stavku 1. i članku 5. stavku 1. i 7. Uredbe Vijeća (EZ) br. 2173/2005 te članku 5., članku 6. stavku 1. i članku 7. Uredbe Komisije (EZ) br. 1024/2008.

## Članak 7.

Obveze i odgovornosti gospodarskih subjekata koji stavljaju u promet drvo i proizvode od drva na unutarnje tržište navedene su u članku 4., članku 6. stavku 1. i članku 10. stavku 4. Uredbe (EU) br. 995/2010 te članku 2., 3. i 5. Provedbene uredbe Komisije (EU) br. 607/2012.

## Članak 8.

Obveze i odgovornosti trgovaca koji stavljaju u promet drvo i proizvode od drva na unutarnje tržište navedene su članku 5. Uredbe (EU) br. 995/2010.

## Članak 9.

Obveze i odgovornosti nadzornih organizacija navedene su u članku 8. stavku 1. Uredbe (EU) br. 995/2010 i članku 9. stavku 1. Delegirane uredbe Komisije (EU) br. 363/2012.

# III. NADLEŽNA TIJELA I NJIHOVE ZADAĆE

## Članak 10.

1. Nadležna tijela za provedbu uredbi iz članka 2. ovoga Zakona i samoga Zakona su:
2. središnje tijelo državne uprave nadležno za poslove prerade drva, proizvodnje proizvoda od drva i proizvodnje namještaja (u daljnjem tekstu: Ministarstvo) i
3. središnje tijelo državne uprave nadležno za poslove financija, područje poslova carinske službe (u daljnjem tekstu: Carinska uprava).
4. Nadležna tijela iz stavka 1. ovoga članka obavljaju sljedeće poslove:

* dostavljaju Europskoj komisiji sve potrebne dokumente i podatke u slučaju problema koji otežavaju učinkovito djelovanje FLEGT sustava za izdavanje dozvola sukladno članku 5. stavku 2. Uredbe Vijeća (EZ) br. 2173/2005
* dostavljaju relevantne dokumente i podatke osobama ili tijelima koje partnerske zemlje imenuju odgovornim za nadzor treće strane nad FLEGT sustavom za izdavanje dozvola sukladno članku 5. stavku 3. Uredbe Vijeća (EZ) br. 2173/2005
* surađuju s Europskom komisijom i upravnim tijelima trećih zemalja sukladno članku 12. stavku 1. Uredbe (EU) br. 995/2010
* razmjenjuju informacije s Europskom komisijom i nadležnim tijelima drugih država članica sukladno članku 12. stavku 2. Uredbe (EU) br. 995/2010.

1. Ministarstvo je i središnje koordinativno tijelo za provedbu uredbi iz članka 2. ovoga Zakona i samoga Zakona te u tom smislu, pored poslova iz stavka 2. ovoga članka, u suradnji s Carinskom upravom, obavlja i sljedeće poslove:

* prihvaćaju i provjeravaju FLEGT dozvolu sukladno članku 6. do 9. Uredbe Komisije (EZ) br. 1024/2008
* izrađuju plan provjera o uspostavi i provedbi sustava dužne pažnje gospodarskih subjekata sukladno članku 10. stavku 2. Uredbe (EU) br. 995/2010
* provjerava provođenje sustava dužne pažnje gospodarskih subjekata sukladno članku 10. stavku 1. do 3. Uredbe (EU) br. 995/2010 te vodi evidencije provjera sukladno članku 11. stavku 1. Uredbe (EU) br. 995/2010
* provjerava ispunjavanje obveze sljedivosti trgovaca u lancu opskrbe sukladno članku 5. stavku 2. Uredbe (EU) br. 995/2010
* izrađuje godišnje izvješće za Europsku komisiju koje uključuje informacije iz članka 8. stavka 1. Uredbe Vijeća (EZ) br. 2173/2005
* provjerava nadzornu organizaciju sukladno članku 8. stavku 4. Uredbe (EU) br. 995/2010 te članku 6. i članku 7. stavku 1. i 2. Provedbene uredbe Komisije (EU) br. 607/2012
* obavješćuje Europsku komisiju o nadzornoj organizaciji za koju utvrdi da ne obavlja svoje zadaće ili više ne ispunjava zahtjeve za njezino priznanje sukladno članku 7. stavku 5. Uredbe (EU) br. 995/2010
* sudjeluje u priznanju nadzorne organizacije sukladno članku 2. stavku 5. i članku 3. Delegirane uredbe Komisije (EU) br. 363/2012
* sudjeluje u preispitivanju odluke o priznanju nadzorne organizacije sukladno članku 10. stavku 1. podstavku 1. Delegirane uredbe Komisije (EU) br. 363/2012
* izrađuje izvješća o provjerama nadzornih organizacija sukladno članku 7. stavku 3. Provedbene uredbe Komisije (EU) br. 607/2012
* izrađuje dvogodišnje izvješće za Europsku komisiju o primjeni Uredbe (EU) br. 995/2010 sukladno članku 20. stavku 1. Uredbe (EU) br. 995/2010
* određuje korektivne mjere u slučaju utvrđenih nedostataka u provedbi sustava dužne pažnje gospodarskog subjekta sukladno odredbi članka 10. stavka 5. Uredbe (EU) br. 995/2010.

1. Carinska uprava pored poslova iz stavka 2. ovoga članka, u suradnji s nadležnim Ministarstvom, obavlja i sljedeće poslove:

* zaprima FLEGT dozvolu i vodi evidenciju o FLEGT dozvolama sukladno članku 5. stavku 1. Uredbe Vijeća (EZ) br. 2173/2005
* dodatno provjerava pošiljku koju pokriva FLEGT dozvola sukladno članku 10. stavku 1. Uredbe Komisije (EZ) br. 1024/2008
* poduzima privremene mjere u slučaju osnovane sumnje u valjanost FLEGT dozvole sukladno članku 5. stavku 7. Uredbe Vijeća (EZ) br. 2173/2005 i propisima kojima se uređuju poslovi Carinske službe
* poduzima privremene mjere u slučaju utvrđivanja nedostataka inspekcijskim nadzorom sukladno članku 10. stavku 5. Uredbe (EU) br. 995/2010 i propisima kojima se uređuju poslovi Carinske službe
* pušta pošiljku u slobodan promet sukladno članku 11. stavku 2. Uredbe Komisije (EZ) br. 1024/2008.

# IV. NADZOR

## Članak 11.

1. Stručni nadzor nad provedbom odredbi uredbi iz članka 2. alineje 4. i 6. ovoga Zakona i samoga Zakona provodi Ministarstvo.
2. Provođenjem stručnog nadzora iz stavka 1. ovoga članka, Ministarstvo provjerava ispunjavaju li gospodarski subjekti i trgovci svoje obveze iz članka 4. i 5. Uredbe (EU) br. 995/2010 te članka 2., 3. i 5. Provedbene uredbe Komisije (EU) br. 607/2012.
3. Stručni nadzor provode službenici Ministarstva o čemu se sastavlja zapisnik o utvrđenim činjenicama.
4. Stručni nadzor provodi se sukladno članku 5. stavku 2. i članku 10. stavku 1. do 3. Uredbe (EU) br. 995/2010, a između ostalog obuhvaća:

**-** pregled drva i proizvoda od drva

* određivanje korektivnih mjera u slučaju utvrđenih nedostataka u provedbi sustava dužne pažnje gospodarskog subjekta

* obavještavanje nadležnih tijela o zapaženim nepravilnostima i traženje njihovog postupanja ako nisu sami ovlašteni izravno postupiti.

1. U svrhu provođenja stručnog nadzora Ministarstvo donosi Planove provjera o uspostavi i provedbi sustava dužne pažnje gospodarskih subjekata sukladno članku 10. stavku 2. Uredbe (EU) br. 995/2010.
2. Planovi provjere iz stavka 5. ovoga članka temelje se na procjeni rizika koja se može temeljiti na sljedećim kriterijima čija lista nije isključiva:

* veličini gospodarskog subjekta
* specifične informacije koje se odnose na drvo ili proizvod od drva: opis, zemlja sječe, (i, prema potrebi, regija unutar zemlje gdje je drvo posječeno i koncesija za sječu), dobavljač i trgovac te dokumentacija kojom se dokazuje usklađenost s primjenjivim zakonodavstvom
* opće informacije kojima se daje kontekst za procjenu informacija specifičnih za proizvod: rasprostranjenost nezakonite sječe određenih vrsta stabala, rasprostranjenost praksi nezakonite sječe u mjestu sječe i složenost lanca opskrbe
* složenost lanca opskrbe
* razina korupcije u zemlji ili regiji unutar zemlje
* korištenje uslugama nadzorne organizacije u provedbi sustava dužne pažnje.

1. Ako se u provedbi stručnog nadzora utvrde nedostaci, službenici zapisnikom po nalažu gospodarskom subjektu provođenje korektivnih mjera te rok za njihovo provođenje i izvještavanje o provedbi.
2. Ako gospodarski subjekt ne otkloni nedostatke i ne provede propisane korektivne mjere, Ministarstvo će obavijestiti Carinsku upravu o utvrđenim nepravilnostima i tražiti njezino postupanje, ako nije samo ovlašteno izravno postupiti.

## Članak 12.

1. Inspekcijski nadzor nad provedbom odredbi iz članka 4. i 5. Uredbe (EU) br. 995/2010, članka 2., 3. i 5. Provedbene uredbe Komisije (EU) br. 607/2012 i ovoga Zakona provodi Carinska uprava, sukladno propisima kojima se uređuje postupanje carinske službe.
2. Ako se prilikom inspekcijskog nadzora utvrdi povreda odredbi članka 4. i 5. Uredbe (EU) br. 995/2010, članka 2., 3. i 5. Provedbene uredbe Komisije (EU) br. 607/2012 i ovoga Zakona, Carinska uprava je ovlaštena izdati prekršajni nalog prije pokretanja prekršajnog postupka ili podnijeti optužni prijedlog.

(3) O provedenim inspekcijskim nadzorima i poduzetim mjerama iz stavka 2. ovoga članka i članka 11. stavaka 8. ovoga Zakona Carinska uprava izvještava Ministarstvo najkasnije do 1. ožujka tekuće godine za prethodnu godinu.

# V. PREKRŠAJNE ODREDBE

## Članak 13.

1. Novčanom kaznom u iznosu od 100.000,00 do 500.000,00 kuna kaznit će se za prekršaj pravna osoba koja:
2. uvozi u Europsku uniju pošiljku koja nije pokrivena FLEGT dozvolom (članak 4. stavak 1. Uredbe Vijeća (EZ) br. 2173/2005)
3. kao uvoznik preda nadležnom tijelu FLEGT dozvolu poslije roka važenja koji je na njoj naveden (članak 6. stavak 3. Uredbe Komisije (EZ) br. 1024/2008)
4. kao uvoznik preda nadležnom tijelu papirnati oblik FLEGT dozvole koji ne odgovora oglednom primjerku dozvole (članak 7. stavak 1. Uredbe Komisije (EZ) br. 1024/2008)
5. kao uvoznik preda nadležnom tijelu FLEGT dozvolu na kojoj su podaci brisani ili izmijenjeni, a da isto nije ovjerilo tijelo koje je dozvolu izdalo (članak 8. stavak 1. Uredbe Komisije (EZ) br. 1024/2008)
6. kao uvoznik preda nadležnom tijelu FLEGT dozvolu čiji je rok važenja produžen, a da to nije ovjerilo tijelo koje je dozvolu izdalo (članak 8. stavak 2. Uredbe Komisije (EZ) br. 1024/2008)
7. kao uvoznik preda nadležnom tijelu duplikat FLEGT dozvole ili zamjensku FLEGT dozvolu, a koju nije izdalo i ovjerilo tijelo koje je dozvolu izdalo (članak 8. stavak 3. Uredbe Komisije (EZ) br. 1024/2008)
8. stavlja u promet nezakonito posječeno drvo i proizvode od drva dobivenih iz takvog drva (članak 4. stavak 1. Uredbe (EU) br. 995/2010)
9. ne dozvoli nadležnom tijelu provođenje provjere uspostave i provođenja sustava dužne pažnje (članak 10. stavak 1. Uredbe (EU) br. 995/2010)
10. Novčanom kaznom u iznosu od 10.000,00 do 50.000,00 kuna kaznit će se za prekršaj iz stavka 1. ovoga članka fizička osoba i odgovorna osoba u pravnoj osobi.
11. Novčanom kaznom u iznosu od 50.000,00 do 200.000,00 kuna kaznit će se fizička osoba obrtnik i osoba koja obavlja samostalnu djelatnosti koja je prekršaj iz stavka 1. ovoga članka počinila u vezi s obavljanjem njezina obrta ili druge samostalne djelatnosti.

## Članak 14.

1. Novčanom kaznom u iznosu od 50.000,00 do 200.000,00 kuna kaznit će se za prekršaj pravna osoba koja:
2. kao uvoznik uz FLEGT dozvolu za svaku pošiljku ne predoči carinsku deklaraciju za tu pošiljku radi stavljanja u slobodan promet (članak 5. stavak 1. Uredbe Vijeća (EZ) br. 2173/2005)
3. kao uvoznik ne plati troškove koji nastaju po završetku provjere (članak 5. stavak 7. Uredbe Vijeća (EZ) br. 2173/2005)
4. kao uvoznik na zahtjev nadležnog tijela države članice u kojoj se pošiljka prijavljuje za puštanje u slobodan promet ne prevede dozvolu na službeni jezik te države članice (članak 5. Uredbe Komisije (EZ) br. 1024/2008)
5. kao uvoznik preda nadležnom tijelu, bilo u papirnatom ili elektroničkom obliku, FLEGT dozvolu koja ne sadrži sve potrebne podatke (članak 7. stavak 1. Uredbe Komisije (EZ) br. 1024/2008)
6. ne pruža svu potrebnu pomoć nadležnom tijelu kako bi se olakšalo provođenje provjere uspostave i provođenja sustava dužne pažnje (članak 10. stavak 4. Uredbe (EU) br. 995/2010)
7. nije uspostavila evidenciju o isporukama i primjeni postupaka za smanjenje rizika (članak 5. stavak 1. Provedbene uredbe Komisije (EU) br. 607/2012)
8. ne čuva pet godina evidenciju o isporukama i primjeni postupaka za smanjenje rizika (članak 5. stavak 1. Provedbene uredbe Komisije (EU) br. 607/2012)
9. nije donijela odluku o poduzimanju mjera za smanjenje rizika (članak 5. stavak 2. Provedbene uredbe Komisije (EU) br. 607/2012)
10. na zahtjev nadležnog tijela ne dostavi tražene informacije o sljedivosti u lancu opskrbe (članak 5. stavak 2. Uredbe (EU) br. 995/2010)
11. ne čuvaju pet godina informacije o sljedivosti u lancu opskrbe (članak 5. stavak 2. Uredbe (EU) br. 995/2010)
12. Novčanom kaznom u iznosu od 5.000,00 do 30.000,00 kuna kaznit će se za prekršaj iz stavka 1. ovoga članka fizička osoba i odgovorna osoba u pravnoj osobi.
13. Novčanom kaznom u iznosu od 10.000,00 do 70.000,00 kuna kaznit će se fizička osoba obrtnik i osoba koja obavlja samostalnu djelatnosti koja je prekršaj iz stavka 1. ovoga članka počinila u vezi s obavljanjem njezina obrta ili druge samostalne djelatnosti.

# VI. PRIJELAZNE I ZAVRŠNE ODREDBE

## Članak 15.

Postupci započeti prema odredbama Zakonu o provedbi uredbi Europske unije u vezi s trgovinom ilegalno posječenim drvom i proizvodima od takvog drva („Narodne novine“, broj 54/13) dovršit će se prema odredbama toga Zakona.

## Članak 16.

Danom stupanja na snagu ovoga Zakona prestaje važiti Zakon o provedbi uredbi Europske unije u vezi s trgovinom ilegalno posječenim drvom i proizvodima od takvog drva („Narodne novine“, broj 54/13).

## Članak 17.

Ovaj Zakon stupa na snagu osmoga dana od dana objave u „Narodnim novinama“.